
Parlamentul  României

Camera  Deputaţilor

Comisia pentru industrii si servicii





                 Bucureşti, 15.02.2010








                         Nr.23/14/2010
AVIZ

asupra proiectului de Lege privind aprobarea Ordonanţei de urgenţă a Guvernului nr.110/2009 privind acordarea unor ajutoare de stat operatorilor economici care prestează serviciul public de producere, transport şi distribuţie a energiei termice în sistem centralizat către populaţie


În conformitate cu prevederile art.95 şi 115 din Regulamentul Camerei Deputaţilor, republicat, Comisia pentru industrii şi servicii a fost sesizată, în procedură de urgenţă, pentru aviz care va fi transmis Comisiei pentru politică economică, reformă şi privatizare, cu proiectul de Lege privind aprobarea Ordonanţei de urgenţă a Guvernului nr.110/2009 privind acordarea unor ajutoare de stat operatorilor economici care prestează serviciul public de producere, transport şi distribuţie a energiei termice în sistem centralizat către populaţie, transmis cu adresa nr. P.L.x 11 din 1 februarie 2010, înregistrat sub nr.23/14 din 2 februarie 2010.


Examinarea proiectului de lege a avut loc în şedinţa comisiei din data de 10 februarie 2010. La dezbaterile asupra proiectului de lege au participat specialişti din Ministerul Finanţelor Publice, sub coordonarea dlui Secretar de stat Gheorghe Gherghina, din Ministerul Administraţiei şi Internelor, sub coordonarea dlui Subsecretar de stat Liviu Grădinaru, precum şi din ANRSC şi Consiliul Concurenţei.


În urma dezbaterilor, membrii comisiei au hotărât, în unanimitate, avizarea favorabilă a proiectului de lege, în forma adoptată de Senat.


În raport de obiectul şi conţinutul său, proiectul de lege face parte din categoria legilor ordinare.



În conformitate cu prevederile art.75 alin.(1) şi (3) din Constituţia României, republicată, Camera Deputaţilor este Cameră decizională.

PREŞEDINTE,
Iulian Iancu
Consilier parlamentar, 

Silvia Vlăsceanu

